Ministerstvo práce, sociálnych vecí a rodiny SR - sekcia sociálneho poistenia a dôchodkového sporenia – odbor dôchodkového sporenia:

Práca na odbore dôchodkového sporenia je zameraná na tvorbu štátnej politiky v oblasti dôchodkového sporenia. Znamená zo, že zodpovedáme za komplexné nastavenie starobného dôchodkového sporenia a doplnkového dôchodkového sporenia (t.j. II. a III. dôchodkového piliera) na Slovensku.
Každodennou súčasťou našej práce je príprava materiálov legislatívnej (zákony, opatrenia, vyhlášky) aj nelegislatívnej povahy (analýzy, stratégie, koncepcie, pracovné materiály a rôzne podklady) v danej oblasti. Ide najmä a prípravu zmien v nastavení nášho dôchodkového systému v súlade s požiadavkami aplikačnej praxe, európskej regulácie a koncepčných zámerov vlády SR s cieľom zabezpečiť primerané dôchodkové zabezpečenie ľuďom na Slovensku. Uvedené požiadavky následne premieňame na konkrétne znenia pripravovanej legislatívy. Vzhľadom na dôležitosť všetkých zmien v oblasti dôchodkového zabezpečenia je nutné, aby sme každú z pripravovaných zmien vopred dôkladne zanalyzovali a prerokovali so subjektmi, ktoré sú do systémov dôchodkového sporenia zapojené.
Zaujímavou a podnetnou súčasťou práce na odbore dôchodkového sporenia je aj pravidelná spolupráca s inštitúciami, ktoré participujú na systémoch starobného dôchodkového sporenia a doplnkového dôchodkového sporenia a to prostredníctvom rôznych pracovných skupín a pracovných stretnutí. Ide napríklad o Sociálnu poisťovňu, ktorá zabezpečuje výber a postupovanie príspevkov na starobné dôchodkové sporenia a zastrešuje centrálny ponukový informačný systém, ktorý je integrálnou súčasťou vyplácania dôchodkov z II. piliera. Pravidelným partnerom pri našej práci je aj Národná banka Slovenska, ktorá má primárne na starosti dohľad nad II. aj III. pilierom, no zúčastňuje sa aj na mnohých medzinárodných fórach v tejto oblasti a poskytuje pre našu prácu mnohé podnetné informácie. Dôležitými partnermi pri prijímaní akýchkoľvek rozhodnutí sú aj samotné dôchodkové správcovské spoločnosti a doplnkové dôchodkové spoločnosti, zastúpené prostredníctvom vlastných asociácií. Nemenej významným partnerom sú aj životné poisťovne, ktoré majú na starosti výplatu dôchodkov z II. piliera a aj ich asociácia, s ktorou aktívne spolupracujeme pri príprave zmien a návrhov v oblasti výplaty dôchodkov. Pri ďalších špecifických úlohách spolupracujeme s mnohými ďalšími orgánmi štátnej a verejnej správy, akademickou obcou a vedeckými inštitúciami, sociálnymi partnermi ako i medzinárodnými inštitúciami a zahraničnými partnermi.
V súčasnosti pracujeme na viacerých väčších projektoch analytického charakteru, na ktorých  spolupracujeme najmä s Národnou bankou Slovenska a Ministerstvom financií SR. V týchto projektoch riešime rozvoj kapitálového trhu prostredníctvom podpory investovania do dlhodobých aktív, možnosť zavedenia reverzných hypoték, nových dôchodkových produktov v rámci súkromných dôchodkových schém ale i možnosť zavedenia jednotného informačného systému, ktorý by umožnil sledovanie dôchodkových úspor zo všetkých dôchodkových systémov v rámci Slovenskej republiky a pod.
Z dôvodu závažnosti tém, ktorými sa zaoberáme pravidelne sledujeme vývoj nových poznatkov v oblasti dôchodkového sporenia na Slovensku a v zahraničí, pričom sa zúčastňujeme aj na zaujímavých rokovaniach a konferenciách na pôde OECD, Rady EÚ, či Európskej komisie.
Nespornou výhodou práce na odbore dôchodkového sporenia je aj mladý dynamický kolektív, v ktorom radi privítame nových šikovných kolegov.
Viac informácií o témach (legislatívneho charakteru), ktorými sa zaoberáme, môžete nájsť na webovej stránke Ministerstva práce, sociálnych vecí a rodiny SR: http://www.employment.gov.sk/sk/socialne-poistenie-dochodkovy-system/dochodkovy-system/
V prípade záujmu o získanie praktických poznatkov z oblasti dôchodkového sporenia, je možnosť po vzájomnej dohode absolvovať na odbore dôchodkového sporenia odbornú stáž.